જે રીતે નવા ઘરમાં, નવા વાતાવરણમાં વહુએ ઘરના, કુટુંબના સહુ સભ્યોના, સગાસંબંધીઓ, મિત્રો પરિવારજનો, કુટુંબીજનોના અલગ અલગ સ્વભાવ સાથે તાલમેલ બેસાડવાનો હોય છે, તેઓ સાથે હળી, મળી, ભળી જવાનું છે. તેજ રીતે ઘરના કુટુંબીજનોએ વહુના વિશ્વાસને પણ જીતી લેવાનો છે. તેના અવિશ્વાસ, અસલામતી, આશંકા ઓછાં થાય એ માટે પરિવારના સહુ સભ્યો સઘન પ્રયત્ન કરવાના છે. નવી આવનાર વહુને કુટુંબના પરમ્પરાગત રીતરીવાજથી, કાર્યપદ્ધતિથી, સહુના રસ રુચિ શોખ સ્વભાવથી અવગત કરાવી વહુના પણ રસ રુચિ શોખ અને સ્વભાવને ઓળખી લેવાનો હોય છે. બીજી બાજુ પોતાનો લાડકોડથી ઉછરેલો પુત્ર તેની પત્નીનો ન થઈ જાય એવો ડર, ભય કોરી ખાવાથી પોતાના પુત્ર ઉપરની પકડ મજબુત કરવાના પ્રયત્નોમા માતાપિતા લાગી જતાં હોય છે. માતાપિતાનો ડર કે પત્નીના પ્રેમ અને જાતીય આકર્ષણ આગળ પુત્ર સંપૂર્ણ રીતે ક્યાંક પત્નીનો ન થઈ જાય. બીજીબાજુ પત્નીનો એ ડર કે માતાપિતા જોડેનો પતિનો લોહીનો સંબંધ અને પરિવારના સહુ સભ્યો સાથેના લાગણીના સંબંધો પતિને પોતાનો કરવામાં અવરોધરૂપ છે. જાણે અજાણે પત્ની પતિને પોતાના કરવાના પ્રયત્નમાં પરિવારથી અળગો કરવાના, તેઓનાથી વિમુખ થઈ જાય એવાં પ્રયત્નો કરતી રહે છે આ બાજુ જો પતિ ફક્ત માતાપિતાની જ ફરિયાદ સાંભળતો રહે, તેમનો જ પક્ષ લેતો રહે તો માવડિયા હોવાનું લેબલ પત્ની તરફથી લાગી જવામાં વાર નથી લાગતી. તો બીજી બાજુ, પતિ પત્ની પ્રત્યેની પોતાની ફરજ, જવાબદારી જો સભાનતાપૂર્વક નિભાવવાના પ્રયત્નો કરવા જતાં વહુઘેલો હોવાનું લેબલ લાગવાની સંભાવના રહેતી હોય છે. આવા સંજોગોમા પતિની હાલત, સુડી વચ્ચે સોપારી જેવી થઈ જતી હોય છે. પતિ જો નિષ્પક્ષ રહી કશું કોઈને કહે તો બીજા પક્ષને ખોટું લાગતું હોઈ છે. આમ પતિ માટે ઘરપરિવાર અને પત્ની વચ્ચે સંતુલન સાધવું ખુબ અઘરું થઈ જતું હોય છે.